กรมปศุสัตว์ ยืนยันไก่ไทยปลอดภัย ควบคุมโรคโควิดในโรงงาน สร้างความมั่นใจมาตรการควบคุมการปนเปื้อน
นายสัตวแพทย์สรวิศ ธานีโต อธิบดีกรมปศุสัตว์ กล่าวว่า กรณีที่มีการพบการติดเชื้อโควิด-19 ในโรงเชือดไก่ อาจมีข้อกังวลเกี่ยวกับการปนเปื้อนของเชื้อโควิด-19 ตนได้กำชับให้เจ้าหน้าที่สัตวแพทย์ประจำโรงงานตรวจสอบ ควบคุมขบวนการผลิตในโรงงานผลิตเนื้อสัตว์ปีกเพื่อการส่งออกทุกแห่งให้ปฏิบัติตาม มาตรการป้องกันโรคโควิดของกรมปศุสัตว์ กรมควบคุมโรคและส่วนราชการในพื้นที่อย่างเคร่งครัด ซึ่งได้รับความร่วมมือจากผู้ประกอบการเป็นอย่างดีโดยกรมปศุสัตว์ได้มีมาตรการป้องกันโรคโควิด-19 ในโรงงาน และตรวจสอบประสิทธิภาพในการควบคุมความปลอดภัยอาหารอย่างเข้มงวด โดยมุ่งเน้น 3 ด้าน ได้แก่ ด้านพนักงานที่ต้องสัมผัสอาหาร มีการเฝ้าระวังสุขภาพของตนเองและต้องผ่านการตรวจโรคโควิด-19 ก่อนเข้าปฏิบัติงาน ด้านสถานที่ผลิต ให้รักษาความสะอาดและฆ่าเชื้อโรคตามหลักสุขลักษณะที่ดีในการผลิต (GMP) โดยมีการทำความสะอาดและฆ่าเชื้ออุปกรณ์ที่ใช้ในการผลิตด้วยน้ำยาฆ่าเชื้อ และด้านความปลอดภัยของสินค้า ให้ตรวจสอบควบคุมความปลอดภัยอาหารอย่างเข้มงวดที่สำคัญมีการเก็บตัวอย่างตรวจการปนเปื้อนเชื้อไวรัสโควิด-19ในสินค้า อุปกรณ์ สิ่งแวดล้อม จุดสัมผัสและจุดเสี่ยงในอาคารผลิต เพื่อประกันการปลอดเชื้อโดยได้สั่งการให้เจ้าหน้าที่สัตวแพทย์สุ่มเก็บตัวอย่างสินค้าเนื้อไก่ส่งตรวจวิเคราะห์หาเชื้อโควิด-19 ที่สถาบันสุขภาพสัตว์แห่งชาติ กรมปศุสัตว์ โดยเก็บตัวอย่างเนื้อไก่ทุกวันผลิต (lot) หากพบสินค้าที่มีความเสี่ยงหรือปนเปื้อนเชื้อไวรัสโควิด-19 กรมปศุสัตว์จะไม่อนุญาตให้ทำการจำหน่ายหรือส่งออกเนื้อไก่ดิบ ขอให้ประชาชนสบายใจได้ ไม่ต้องกังวลว่าเนื้อไก่จะมีเชื้อโควิด-19 ปนเปื้อน อย่างไรก็ตาม กรมปศุสัตว์ขอแนะนำตามที่มีข้อมูลทางวิชาการสนับสนุน ให้ผู้บริโภครับประทานเนื้อสัตว์ที่ปรุงสุกแล้วเพราะความร้อนในระดับปรุงสุกสามารถทำลายเชื้อไวรัสโควิด-19 หรือเชื้อจุลินทรีย์ก่อโรคอื่นๆ ที่อาจมีปนเปื้อนอยู่ในเนื้อสัตว์ได้นอกจากนี้ กรมปศุสัตว์ยังสนับสนุนการทำบับเบิลแอนด์ซีล (Bubble and Seal) ตามคำแนะนำของกรมควบคุมโรค เนื่องจากโรงงานมีขอบเขตพื้นที่ชัดเจน เมื่อพบการติดเชื้อในโรงงานก็สามารถคัดแยกผู้ติดเชื้อออก เพื่อให้โรงงานดำเนินการได้ภายใต้การควบคุมโรค การใช้วิธีให้แรงงานทำงานและพักอาศัยอยู่ภายในโรงงาน ซึ่งการจัดการด้วยวิธีบับเบิลแอนด์ซีลมีข้อดีกว่าการปิดโรงงานเป็นระยะเวลานานที่จะส่งผลกระทบต่อสายการผลิต การส่งออก การขาดแคลนสินค้าบริโภค เกษตรกรผู้เลี้ยงและเศรษฐกิจของประเทศในอนาคต